**10/2/2007**

**Nr 3/2007**

**Nr 3/2007**

**Foreslå kandidater til Ossietzkyprisen 2007**Norsk PENs styre oppfordrer alle medlemmer til å komme med forslag på kandidater til årets Ossietzkypris, Norsk PENs pris for fremragende innsats for ytringsfriheten.  Retningslinjer for prisen ligger på våre hjemmesider og kan eventuell tilsendes på forespørsel.  Prisen vil bli delt ut på Fengslede Forfatteres Dag, 15. november.  Forslag til kandidater må være Norsk PENs kontor i hende senest innen 25. oktober.

**Nye kontorer i Litteraturhuset**Vi er nå på plass i Litteraturhuset som skal ha offisiell åpning 5. oktober.  Se ny adresse og nytt telefon- og faxnummer nederst på side 2.  Vi ber medlemmer som ønsker å besøke kontoret om å gjøre en avtale på forhånd.

**IFEX-konferanse i Montevideo**Fra 7. til 12. oktober deltar nestleder Elisabeth Eide og generalsekretær Carl Morten Iversen på den årlige konferansen i ytringsfrihetsnettverket IFEX i Montevideo, Uruguay.  IFEX´ ukelange "årsmøter" som arrangeres med 18 måneders mellomrom, er en kombinasjon av åpne seminarer om ytringsfrihets- og mediespørsmål og lukkede møter for de nå over 70 medlemmene i nettverket.  Blant de temaene som vil bli diskutert er datasikkerhet (inkl. blokkering/sensur og rettigheter), journalistdrap og straffefrihet, ytringsfrihet og nye medier, påvirkning på medielovgivning, selvsensur, kampanjearbeid (Kina, Latinamerika, Vestafrika), eierskapskonsentrasjon i media og ytringsfrihet og demokratiutvikling gjennom nærradio.

**7. oktober - Anna Politkovskaja minnemarkering**Søndag 7. oktober kl 15.00 har Norsk PEN og en rekke samarbeidende organisasjoner gått sammen om en ett-års minnemarkering for Anna Politkovskaja på Nobels Fredsenter i Oslo.  På markeringen, som varer ca. halvannen time, vil pianisten Joachim Kwetzinsky spille musikk komponert av Politkovskayas favorittkomponist, Edvard Grieg.  Kortfilmen "Crying Sun", produsert av den russiske MR-organisasjonen "Memorial" vil bli vist og det vil bli taler og opplesninger ved forfatter Aage Borchgrevink og journalistene Åsne Seierstad og Kjetil Haanes. Den tsjetsjenske eksilforfatteren Musa Mutaev vil lese fra sin nye bok og det hele bindes sammen av Norsk PENs leder Anders Heger.  Det er gratis adgang til arrangementet som er et samarbeid mellom Nobels Fredsenter, Human Rights House Foundation, Den Norske Helsingforskomiteen, Norsk Journalistlag og Støttekomiteen for Tsjetsjenia.

**Norsk PEN kommenterer forslaget til allmennkringkastingsplakat**I sitt høringsvar til Kulturdepartementet 28. august påpeker styret i Norsk PEN manglende flerspråklighet og manglende fokus på egen utenriksdekning i utkastet til allmenn-kringkastingsplakat for NRK.  Dagens flerspråklighet reflekteres ikke gjennom en formulering som "NRKs tilbud skal i hovedsak bestå av norskspråklig innhold", heter det blant annet i høringsvaret.  Når det gjelder utenriksdekningen sier styret: "Norsk PEN har lenge sett med bekymring på NRKs nedbygging av det internasjonale korrespondentnettet.  At utenriksdekningen ikke nevnes konkret i utkastet gir ytterligere grunn til bekymring.  På denne bakgrunn ber vi om at det tas inn formuleringer i forslaget som bidrar til å sikre og styrke NRKs utenriksdekning."  Les hele høringsuttalelsen på våre hjemmesider.

**Norsk PEN til Hviterussland**Fra 14. til 18. november besøker en delegasjon fra Norsk PEN, Norsk Journalistlag (NJ) og Den Internasjonale Forleggerforeningen (IPA) Hviterussland.  Besøket er en oppfølging av tilsvarende besøk i februar 2005 (se rapport på vår hjemmeside) og det er den hviterussiske journalistorganisasjonen BAJ som er vårt vertskap.  For Norsk PEN reiser Terje Holtet Larsen, Anne Oterholm, Peter Normann Waage, Eva Stabell og Carl Morten Iversen, mens Kjetil Haanes representerer NJ og Alexis Krikorian IPA.  Reisen er støttet av UD og en rapport vil foreligge på et senere tidspunkt.

**Raymond Johansen svarer Norsk PEN - bekymret for utviklingen i Iran**I forbindelse med bekreftelsen på dødsdommen mot den iransk-kurdiske journalisten og MR-aktivisten Adnan Hassanpour og våre protester overfor iranske myndigheter, spurte Norsk PEN hva UD foretar seg på politisk plan overfor Iran.  I et omfattende svar av 17. august forsikrer statssekretær Raymond Johansen at UD og ambassaden i Teheran følger utviklingen i Iran tett og at de sterkt beklager den økende undertrykkingen av det sivile samfunn og innskrenkninger i ytringsfriheten, en utvikling som også Shirin Ebadi bekreftet overfor Norsk PEN da hun besøkte Oslo nylig.  "Det er særlig bekymringsfullt at journalister dømmes til døden for å utvirke sitt yrke", sier Johansen blant annet og forsikrer at Norge er helt imot all bruk av dødsstraff og at dette stadig formidles til iranske myndigheter.

**Fribynytt**Stavangers nye fribyforfatter Abu al-Teman ble offisielt ønsket velkommen under Kapitel-festivalen i september og møtte da også irakiske kolleger fra andre norske fribyer. \*\*\* Lillehammer kommer stadig nærmere medlemskap i fribynettverket, og forbereder nå et møte mellom initiativtagende institusjoner (Nansenskolen og Høyskolen) og lokale politikere. \*\*\* Tidligere fribyforfatter i Stavanger, Chenjerai Hove, er i gang med sitt gjesteprofessorat ved  
Brown University i Providence, Rhode Island, USA. \*\*\*  Salah Ali (Kristiansand) deltok på en litteraturkonferanse i Ljubljana i september.

**Nye medlemmer**Skribent Anneke Bjørgum, skribent/akademiker Reza Rahimi, skribent Mehri Hozhabri, tekstforfatter/musiker Anne Grete Preus, skribent og oversetter Jon Rognlien.